text: Her er de grove misbrugssager fra Syd- og Sønderjylland
  25 oktober 2018 kl. 12.16
  Anklagemyndigheden har tiltalt et forældrepar i Vejen for årelangt misbrug af børn. Se tidligere sager her.
  Rædsler som brutal vold, trusler og voldtægt var hverdag for fire børn i Vejen fra 1987 til 1994.
  Det mener anklagemyndigheden, som har tiltalt de for længst voksne børns forældre for blandt andet at have udsat børnene for grove seksuelle overgreb samt slag med bælter, støvsugerrør og en pisk.
  Sagen, der skal for Retten i Esbjerg i marts og april 2019, omhandler en sammenbragt familie, hvor den 63-årige mand er far til to af pigerne, mens den 59-årige kvinde er mor til en dreng og en pige.
  Her er en oversigt over en række grove sager fra de seneste år om overgreb på børn og unge:
  * Esbjerg: En 41-årig familiefar fra Esbjerg bliver i 2011 idømt syv års fængsel for at have begået sexovergreb mod otte børn gennem mere end 20 år. Manden nægter under sagen alt, men anker ikke dommen. * Sønderborg: Vestre Landsret idømmer i 2010 en 60-årig mand fra Egypten ni års fængsel for at tvinge tre af sine døtre til forskellige former for sex og samleje. Misbruget foregik i syv år i familiens hjem i Sønderborg. * Tønder: En 47-årig mand idømmes i 2007 ti års fængsel for at have misbrugt sine to døtre og for at have stillet pigerne til rådighed for andre mænd. Børnenes mor får en tidsubestemt behandlingsdom for medvirken til incest. 15 mænd er tilsammen idømt 45 års fængsel for at misbruge den ældste af pigerne. Pigen var da 10-11 år.
  
  